《读天台侍郎黄公》
宋代·高斯得

昔纂宁宗纪，名臣叹寂寥。钜奸方枋国，多士谩盈朝。

快读黄公传，如闻舜代韶。尽言醒众聩，独立耸清标。

辨枉全张猛，持身简竖刁。要途方凛凛，归梦已摇摇。

疏广还家勇，羲之入海遥。寒花矜晚节，老桧傲霜朝。

迁史虽犹缺，邕碑亦孔昭。咨予无健笔，魂去若为招。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。